ПАГАДНЕННЕ
аб правядзенні сумесных кантрольных мерапрыемстваў па пытаннях захавання парадку залічэння і размеркавання сум увазных мытных пошлін (іншых пошлін, падаткаў і збораў, якія маюць эквівалентнае дзеянне), іх пералічэння ў даход бюджэтаў дзяржаў – членаў Еўразійскага эканамічнага саюза

Дзяржавы – члены Еўразійскага эканамічнага саюза, якія далей называюцца дзяржавамі-членамі,
з мэтай рэалізацыі пункта 53 Пратакола аб парадку залічэння і размеркавання сум увазных мытных пошлін (іншых пошлін, падаткаў і збораў, якія маюць эквівалентнае дзеянне), іх пералічэння ў даход бюджэтаў дзяржаў-членаў (дадатак № 5 да Дагавора аб Еўразійскім эканамічным саюзе ад 29 мая 2014 года) (далей – Пратакол),
кіруючыся Дагаворам аб Еўразійскім эканамічным саюзе ад 29 мая 2014 года, агульнапрызнанымі прынцыпамі і нормамі міжнароднага права,
зыходзячы з неабходнасці забеспячэння паўнаты і своечасовасці паступлення сум увазных мытных пошлін (іншых пошлін, падаткаў і збораў, якія маюць эквівалентнае дзеянне) (далей – увазныя мытныя пошліны) у даход бюджэтаў дзяржаў-членаў,
заяўляючы аб сваім намеры падтрымліваць узаемавыгаднае супрацоўніцтва,
пагадзіліся з наступным:
Артыкул 1
Агульныя палажэнні
1. Праверка выканання ўпаўнаважанымі органамі дзяржаў-членаў палажэнняў Пратакола ажыццяўляецца штогод вышэйшымі органамі дзяржаўнага фінансавага кантролю дзяржаў-членаў у рамках сумесных кантрольных мерапрыемстваў.
2. Пры арганізацыі і правядзенні сумесных кантрольных мерапрыемстваў па пытаннях захавання ўпаўнаважанымі органамі дзяржаў-членаў палажэнняў Пратакола вышэйшыя органы дзяржаўнага фінансавага кантролю дзяржаў-членаў кіруюцца гэтым Пагадненнем, а таксама заканадаўствам дзяржаў-членаў.
3. Рабочай мовай сумесных кантрольных мерапрыемстваў з’яўляецца руская мова.
Інфармацыя і дакументы ў рамках сумесных кантрольных мерапрыемстваў прадстаўляюцца на рускай мове або на дзяржаўнай мове дзяржавы-члена (з прыкладаннем іх перакладу на рускую мову).
4. Паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Пратаколам.
Артыкул 2
Мэты сумесных кантрольных мерапрыемстваў
Асноўнымі мэтамі сумесных кантрольных мерапрыемстваў з’яўляюцца праверка і кантроль:
залічэння сум увазных мытных пошлін, якія падлягаюць размеркаванню, на адзіны рахунак упаўнаважанага органа дзяржавы-члена;
паўнаты і своечасовасці пералічэння ўпаўнаважанымі органамі дзяржаў-членаў сум увазных мытных пошлін, якія падлягаюць размеркаванню паміж бюджэтамі дзяржаў-членаў;
выканання ўпаўнаважанымі органамі дзяржаў-членаў устаноўленых для кожнай дзяржавы-члена нарматываў размеркавання сум увазных мытных пошлін.
Артыкул 3
Арганізацыя і правядзенне 
сумесных кантрольных мерапрыемстваў
1. Сумесныя кантрольныя мерапрыемствы праводзяцца ва ўпаўнаважаным органе кожнай дзяржавы-члена штогод і павінны быць завершаны на тэрыторыях усіх дзяржаў-членаў не пазней за 1 верасня года, наступнага за справаздачным.
Выдаткі на камандзіраванне прадстаўнікоў вышэйшага органа дзяржаўнага фінансавага кантролю дзяржавы-члена для правядзення сумесных кантрольных мерапрыемстваў ажыццяўляюцца за кошт сродкаў бюджэту гэтай дзяржавы-члена.
2. Для правядзення сумеснага кантрольнага мерапрыемства складаецца праграма правядзення сумеснага кантрольнага мерапрыемства (далей – праграма).
Праграма на справаздачны год распрацоўваецца вышэйшым органам дзяржаўнага фінансавага кантролю дзяржавы-члена, які ажыццяўляе ў год правядзення сумеснага кантрольнага мерапрыемства старшынство ў органах Еўразійскага эканамічнага саюза згодна з пунктам 4 артыкула 8 Дагавора аб Еўразійскім эканамічным саюзе ад 29 мая 2014 года.
Праграмай устанаўліваюцца прадмет, аб’екты сумеснага кантрольнага мерапрыемства, пытанні, якія вырашаюцца ў рамках такога мерапрыемства, тэрміны яго правядзення на аб’ектах, склад сумеснай групы кантролю з прадстаўнікоў вышэйшых органаў дзяржаўнага фінансавага кантролю дзяржаў-членаў (далей – сумесная група кантролю), дата і месца правядзення сумеснага пасяджэння калегій (саветаў, упаўнаважаных асоб) вышэйшых органаў дзяржаўнага фінансавага кантролю дзяржаў-членаў (далей – сумесная калегія).
Праграма ўзгадняецца вышэйшымі органамі дзяржаўнага фінансавага кантролю дзяржаў-членаў і зацвярджаецца іх кіраўнікамі (упаўнаважанымі імі асобамі) не пазней за 1 красавіка года, наступнага за справаздачным.
Вышэйшыя органы дзяржаўнага фінансавага кантролю дзяржаў-членаў, на тэрыторыях якіх праводзіцца сумеснае кантрольнае мерапрыемства, накіроўваюць упаўнаважаным органам сваіх дзяржаў праграму з прыкладаннем дакументаў, неабходных для арганізацыі і правядзення ўказанага мерапрыемства.
3. Упаўнаважаныя органы дзяржаў-членаў забяспечваюць членам сумеснай групы кантролю належныя ўмовы работы (арганізуюць доступ на тэрыторыю ўпаўнаважанага органа, даюць асобнае памяшканне, аргтэхніку, паслугі сувязі) і аказваюць садзейнічанне ў правядзенні сумеснага кантрольнага мерапрыемства.
Члены сумеснай групы кантролю вызначаюць неабходнасць і магчымасць ажыццяўлення тых або іншых кантрольных дзеянняў, прыёмаў і спосабаў атрымання інфармацыі і дакументаў, правядзення аналітычных працэдур, а таксама аб’ём выбаркі даных, якія забяспечваюць збор патрэбных звестак і доказаў.
Члены сумеснай групы кантролю абавязаны выконваць заканадаўства дзяржавы знаходжання, а таксама правілы і працэдуры правядзення кантрольных мерапрыемстваў, якія прымяняюцца ў гэтай дзяржаве.
4. Упаўнаважаныя органы дзяржаў-членаў прадастаўляюць членам сумеснай групы кантролю інфармацыю і дакументы, звязаныя з залічэннем і размеркаваннем сум увазных мытных пошлін, іх пералічэннем у даход бюджэтаў дзяржаў-членаў.
У выпадку калі для правядзення сумеснага кантрольнага мерапрыемства трэба атрыманне дадатковай інфармацыі і дакументаў ад цэнтральных мытных органаў і нацыянальных (цэнтральных) банкаў дзяржаў-членаў, вышэйшым органам дзяржаўнага фінансавага кантролю дзяржавы-члена, на тэрыторыі якой праводзіцца сумеснае кантрольнае мерапрыемства, у такія цэнтральныя мытныя органы і нацыянальныя (цэнтральныя) банкі дзяржаў-членаў накіроўваюцца запыты аб прадстаўленні адпаведнай інфармацыі і дакументаў.
Запытваныя інфармацыя і дакументы або тлумачэнні (у выпадку немагчымасці прадстаўлення запытваных інфармацыі і дакументаў) накіроўваюцца вышэйшаму органу дзяржаўнага фінансавага кантролю дзяржавы-члена, на тэрыторыі якой праводзіцца сумеснае кантрольнае мерапрыемства, у тэрміны, указаныя ў запыце вышэйшага органа дзяржаўнага фінансавага кантролю дзяржавы-члена.
Запытваныя дакументы прадстаўляюцца ў выглядзе копій на папяровым носьбіце і (або) у электронным выглядзе.
5. Перадача інфармацыі і дакументаў, якія ўтрымліваюць звесткі, аднесеныя да дзяржаўнай або іншай тайны, якая ахоўваецца законам, на папяровым носьбіце і (або) у электронным выглядзе ажыццяўляецца ў адпаведнасці з заканадаўствам дзяржавы-члена, на тэрыторыі якой праводзіцца сумеснае кантрольнае мерапрыемства.
Указаныя звесткі не могуць быць выкарыстаны без пісьмовай згоды ўпаўнаважанага органа, цэнтральнага мытнага органа або нацыянальнага (цэнтральнага) банка, які прадставіў такія звесткі, з іншымі мэтамі, чым тыя, для якіх яны запытваліся і былі прадстаўлены. Адказнасць за разгалошванне такіх звестак вызначаецца ў адпаведнасці з заканадаўствам дзяржавы, грамадзянінам якой з’яўляецца асоба, якая выдала гэтыя звесткі, і міжнароднымі дагаворамі, прымяняльнымі ў адносінах паміж дзяржавамі-членамі.
Артыкул 4
Афармленне вынікаў правядзення 
сумеснага кантрольнага мерапрыемства
1. Па выніках правядзення сумеснага кантрольнага мерапрыемства фарміруюцца наступныя дакументы:
а) акты аб выніках правядзення сумеснага кантрольнага мерапрыемства па праверцы ўпаўнаважаных органаў дзяржаў-членаў (далей – акты праверкі);
б) пісьмовыя пярэчанні ўпаўнаважаных органаў дзяржаў-членаў (пры наяўнасці);
в) зводная справаздача аб выніках правядзення сумеснага кантрольнага мерапрыемства (далей – зводная справаздача).
2. Вынікі правядзення сумеснага кантрольнага мерапрыемства па праверцы ўпаўнаважанага органа дзяржавы-члена афармляюцца актам праверкі.
Форма акта праверкі вызначаецца кіраўнікамі (упаўнаважанымі імі асобамі) вышэйшых органаў дзяржаўнага фінансавага кантролю дзяржаў-членаў.
Акт праверкі складаецца па адным экзэмпляры для ўпаўнаважанага органа дзяржавы-члена і для вышэйшага органа дзяржаўнага фінансавага кантролю кожнай дзяржавы-члена, падпісваецца членамі сумеснай групы кантролю і кіраўніком (упаўнаважаным ім асобай) упаўнаважанага органа дзяржавы-члена.
Кіраўніку (упаўнаважанай ім асобе) упаўнаважанага органа дзяржавы-члена, у дачыненні да якога праводзіцца сумеснае кантрольнае мерапрыемства, для азнаямлення з актам праверкі даецца да 3 працоўных дзён з дня прадастаўлення экзэмпляра акта праверкі.
Пры наяўнасці пярэчанняў па акце праверкі кіраўнік (упаўнаважаная ім асоба) упаўнаважанага органа дзяржавы-члена падпісвае яго з агаворкай аб наяўнасці пярэчанняў. Пісьмовыя пярэчанні з прыкладаннем неабходнай інфармацыі і дакументаў на працягу 10 працоўных дзён з даты падпісання акта праверкі накіроўваюцца вышэйшаму органу дзяржаўнага фінансавага кантролю дзяржавы-члена, на тэрыторыі якой праводзілася сумеснае кантрольнае мерапрыемства, і ўлічваюцца пры падрыхтоўцы зводнай справаздачы.
Афармленне па выніках правядзення сумеснага кантрольнага мерапрыемства дакументаў, якія ўтрымліваюць звесткі, аднесеныя да дзяржаўнай або іншай тайны, якая ахоўваецца законам, ажыццяўляецца вышэйшымі органамі дзяржаўнага фінансавага кантролю дзяржаў-членаў у адпаведнасці з заканадаўствам дзяржавы-члена, на тэрыторыі якой праводзіцца сумеснае кантрольнае мерапрыемства.
3. Па выніках правядзення сумеснага кантрольнага мерапрыемства вышэйшы орган дзяржаўнага фінансавага кантролю дзяржавы-члена, указанага ў абзацы другім пункта 2 артыкула 3 гэтага Пагаднення, не пазней за 1 лістапада года, наступнага за справаздачным, фарміруе праект зводнай справаздачы, у якую ўключаюцца факты, выкладзеныя ў актах праверкі, вынікі аналізу інфармацыі і дакументаў, у тым ліку атрыманых па запытах вышэйшых органаў дзяржаўнага фінансавага кантролю дзяржаў-членаў, і разгляду пісьмовых пярэчанняў упаўнаважаных органаў дзяржаў-членаў (пры наяўнасці), вывады і прапановы па ліквідацыі выяўленых парушэнняў.
Вышэйшы орган дзяржаўнага фінансавага кантролю дзяржавы-члена, указанага ў абзацы другім пункта 2 артыкула 3 гэтага Пагаднення, не пазней чым за 15 працоўных дзён да даты правядзення пасяджэння сумеснай калегіі накіроўвае ў Еўразійскую эканамічную камісію запрашэнне для ўдзелу яе прадстаўнікоў у гэтым пасяджэнні (з указаннем пытанняў, якія плануюцца да разгляду).
Вышэйшыя органы дзяржаўнага фінансавага кантролю дзяржаў-членаў не пазней чым за 15 працоўных дзён да даты правядзення пасяджэння сумеснай калегіі накіроўваюць ва ўпаўнаважаныя органы, цэнтральныя мытныя органы, нацыянальныя (цэнтральныя) банкі сваіх дзяржаў запрашэнні для ўдзелу іх прадстаўнікоў у пасяджэнні сумеснай калегіі (з указаннем пытанняў, якія плануюцца да разгляду) у межах кампетэнцыі кожнага ўпаўнаважанага органа, цэнтральнага мытнага органа, нацыянальнага (цэнтральнага) банка.
Зводная справаздача падпісваецца кіраўнікамі (упаўнаважанымі імі асобамі) вышэйшых органаў дзяржаўнага фінансавага кантролю дзяржаў-членаў на пасяджэнні сумеснай калегіі.
Пасяджэнне сумеснай калегіі праводзіцца вышэйшым органам дзяржаўнага фінансавага кантролю дзяржавы-члена, указаным у абзацы другім пункта 2 артыкула 3 гэтага Пагаднення, не пазней за 31 снежня года, наступнага за справаздачным.
Па рашэнні вышэйшых органаў дзяржаўнага фінансавага кантролю дзяржаў-членаў пасяджэнне сумеснай калегіі можа праводзіцца ў рэжыме відэа-канферэнц-сувязі з наступным абменам выніковымі дакументамі, якія падпісваюцца.
4. Зводная справаздача на працягу 10 працоўных дзён з даты яе падпісання накіроўваецца:
а) вышэйшымі органамі дзяржаўнага фінансавага кантролю дзяржаў-членаў – урадам сваіх дзяржаў;
б) вышэйшым органам дзяржаўнага фінансавага кантролю дзяржавы-члена, указаным у абзацы другім пункта 2 артыкула 3 гэтага Пагаднення, – у Еўразійскую эканамічную камісію.
5. Па рашэнні сумеснай калегіі зводная справаздача ў частцы, якая падлягае апублікаванню ў інфармацыйна-тэлекамунікацыйнай сетцы «Інтэрнэт», размяшчаецца вышэйшымі органамі дзяржаўнага фінансавага кантролю дзяржаў-членаў на сваіх афіцыйных сайтах і накіроўваецца ў Еўразійскую эканамічную камісію для апублікавання на афіцыйным сайце Еўразійскага эканамічнага саюза.
Артыкул 5
Механізм ліквідацыі выяўленых парушэнняў 
і рэалізацыі прапаноў
1. Урад дзяржавы-члена на працягу 10 працоўных дзён з даты атрымання зводнай справаздачы накіроўвае яе для выканання ў дзяржаўныя органы сваёй дзяржавы, указаныя ў зводнай справаздачы.
Дзяржаўныя органы дзяржавы-члена абавязаны ліквідаваць выяўленыя парушэнні, прыняць меры па забеспячэнні рэалізацыі ўказаных у зводнай справаздачы прапаноў і праінфармаваць аб гэтым урад і вышэйшы орган дзяржаўнага фінансавага кантролю сваёй дзяржавы ў адпаведнасці з тэрмінамі, устаноўленымі ў зводнай справаздачы.
Ліквідацыя парушэнняў пры залічэнні ў бюджэт дзяржавы-члена сум увазных мытных пошлін, якія падлягаюць размеркаванню ў бюджэты дзяржаў-членаў, ажыццяўляецца ў адпаведнасці з заканадаўствам гэтай дзяржавы.
Вышэйшы орган дзяржаўнага фінансавага кантролю дзяржавы-члена на працягу 10 працоўных дзён з даты атрымання інфармацыі ад дзяржаўных органаў сваёй дзяржавы інфармуе вышэйшыя органы дзяржаўнага фінансавага кантролю іншых дзяржаў-членаў і Еўразійскую эканамічную камісію аб выніках ліквідацыі выяўленых парушэнняў і рэалізацыі прапаноў.
2. Інфармацыя аб ліквідацыі парушэнняў і рэалізацыі прапаноў, указаных у зводнай справаздачы, адбіваецца ў зводнай справаздачы за наступны справаздачны год.
Артыкул 6
Заключныя палажэнні
1. Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам аб Еўразійскім эканамічным саюзе ад 29 мая 2014 года.
2. Па ўзаемнай згодзе дзяржаў-членаў у гэта Пагадненне могуць уносіцца змяненні і дапаўненні, якія афармляюцца асобнымі пратаколамі, якія ўступаюць у сілу ў адпаведнасці з пунктам 3 гэтага артыкула.
3. Гэта Пагадненне ўступае ў сілу па сканчэнні 10 каляндарных дзён з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу.
4. Гэта Пагадненне з’яўляецца міжнародным дагаворам, заключаным у рамках Еўразійскага эканамічнага саюза, і ўваходзіць у права Еўразійскага эканамічнага саюза.

Аформлена ў горадзе Масква 16 лістапада 2021 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго завераную копію.

